b'\n_START_ARTICLE_\nFrancisco de Goya\n_START_SECTION_\nVarhainen el\xc3\xa4m\xc3\xa4\n_START_PARAGRAPH_\nFrancisco Jos\xc3\xa9 de Goya y Lucientes syntyi 30. maaliskuuta 1746 Fuendetodosin kyl\xc3\xa4ss\xc3\xa4 Pohjois-Espanjassa. H\xc3\xa4nen is\xc3\xa4ns\xc3\xa4 Jos\xc3\xa9 ty\xc3\xb6skenteli kultaajana ja \xc3\xa4iti Gracia edusti k\xc3\xb6yhtynytt\xc3\xa4 aatelistoa. Perhe kuului espanjalaisen aristokratian alimpaan luokkaan, hidalgoihin. Franciscolla oli kaksi isovelje\xc3\xa4. Veljekset eiv\xc3\xa4t k\xc3\xa4yneet paljonkaan kouluja. Perhe muutti 1759 Zaragozaan, miss\xc3\xa4 Francisco meni oppipojaksi Jos\xc3\xa9 Luzanin ty\xc3\xb6pajaan kolmen vuoden ajaksi. Ensimm\xc3\xa4isen tilausty\xc3\xb6ns\xc3\xa4 h\xc3\xa4n maalasi Fuendetodosin kirkkoon.\n_START_SECTION_\nTaideopinnot ja uran alku\n_START_PARAGRAPH_\nGoya muutti Madridiin 1763. Siell\xc3\xa4 h\xc3\xa4n pyrki turhaan San Fernandon taideakatemiaan, mutta sai opettajakseen hovimaalari Francisco Bayeun. Goya matkusti Italiaan noin vuonna 1770 ja yritti siell\xc3\xa4 johonkin paikalliseen taidekouluun. H\xc3\xa4n sai er\xc3\xa4\xc3\xa4ss\xc3\xa4 taidekilpailussa kunniamaininnan. Goya palasi Espanjaan 1771 ja maalasi ensimm\xc3\xa4isen monumentaaliteoksensa, zaragozalaisen katedraalin kattofreskon Jumalan nimen palvonta. Seuraavan kymmenen vuoden aikana h\xc3\xa4n sai l\xc3\xa4hikaupunkien kirkoilta useita tilauksia. Goya meni naimisiin vaikutusvaltaisen opettajansa sisaren Josefa Bayeun kanssa, mik\xc3\xa4 toi Goyalle useita t\xc3\xa4rkeit\xc3\xa4 tilaust\xc3\xb6it\xc3\xa4. Perheeseen syntyi useita lapsia, joista yksi selvisi aikuisik\xc3\xa4\xc3\xa4n.\n_START_SECTION_\nMenestyksen vuodet\n_START_PARAGRAPH_\nGoya muutti 1774 Zaragozasta Madridiin, miss\xc3\xa4 h\xc3\xa4n toteutti ensimm\xc3\xa4iset luonnoskartonkinsa Santa Barbaran kuninkaalliselle gobeliinikutomolle. H\xc3\xa4n teki kartonkeja aina vuoteen 1780 ja senkin j\xc3\xa4lkeen satunnaisesti vuoteen 1792 saakka. Goya nimitettiin 1780 San Fernandon taideakatemian j\xc3\xa4seneksi, 1785 akatemian maalaustaiteen apulaisjohtajaksi ja 1786 yhdeksi kuningas Kaarle III:n hovimaalareista. Seuraava kuningas Kaarle IV korotti viel\xc3\xa4 Goyan arvonime\xc3\xa4, mik\xc3\xa4 teki Goyasta Espanjan ihailluimman ja kysytyimm\xc3\xa4n taiteilijan. H\xc3\xa4n teki entist\xc3\xa4 enemm\xc3\xa4n ylimyst\xc3\xb6n muotokuvia ja edelleen my\xc3\xb6s uskonnollisaiheisia tilaust\xc3\xb6it\xc3\xa4._NEWLINE_Goya sai sairauskohtauksen talvella 1792\xe2\x80\x931793, mink\xc3\xa4 seurauksena h\xc3\xa4n halvaantui ja sokeutui v\xc3\xa4liaikaisesti, ja kuuroutui pysyv\xc3\xa4sti. Sairastumisen j\xc3\xa4lkeen Goyan aiheet vaihtuivat synkiksi ja ahdistaviksi. H\xc3\xa4nen menestyksens\xc3\xa4 kuitenkin jatkuivat, ja h\xc3\xa4net nimitettiin 1795 kuninkaallisen taideakatemian maalaustaiteen johtajaksi ja 1799 ensimm\xc3\xa4iseksi hovimaalariksi. H\xc3\xa4n julkaisi ensimm\xc3\xa4isen suuren etsaussarjansa Oikkuja vuonna 1799.\n_START_SECTION_\nViimeiset vuodet\n_START_PARAGRAPH_\nGoyaa arvosteltiin vuonna 1814 veljeilyst\xc3\xa4 ranskalaismiehitt\xc3\xa4jien kanssa h\xc3\xa4nen toimittuaan Joseph Bonaparten hovimaalarina. H\xc3\xa4n sai kuitenkin anteeksi ja hovimaalarinsa asemansa pian takaisin. H\xc3\xa4n teki maalauksia, jotka kuvaavat Napoleonin sotien julmuuksia, kuten Toukokuun kolmas 1808 (1814). Goyan vaimo kuoli 1812, ja h\xc3\xa4n otti uuden el\xc3\xa4m\xc3\xa4nkumppanin, nuoren Leocadia Weissin. Kohua her\xc3\xa4tt\xc3\xa4neest\xc3\xa4 suhteesta syntyi kaksi lasta. Goya muutti Madridiin 1819 ja sairastui vakavasti. Sairauden aikana h\xc3\xa4n maalasi sarjan "mustia maalauksia", jotka ovat t\xc3\xa4ynn\xc3\xa4 kyynisyytt\xc3\xa4, pessimismi\xc3\xa4 ja ep\xc3\xa4toivoa. Goya l\xc3\xa4hti maanpakoon Ranskaan 1824 Ferdinand VII:n hallituksen painostuksesta. H\xc3\xa4n asettui Bordeauxiin, mutta k\xc3\xa4vi viel\xc3\xa4 kahdesti Espanjassa, miss\xc3\xa4 h\xc3\xa4n erosi teht\xc3\xa4v\xc3\xa4st\xc3\xa4\xc3\xa4n hovimaalarina. Goya kuoli halvauskohtaukseen Bordeauxissa 16. huhtikuuta 1828.\n_START_SECTION_\nTyyli\n_START_PARAGRAPH_\nGoyan tyyli vaihteli alkuaikojen rokokootyylisist\xc3\xa4 gobeliineista loppuvuosien romantiikan tyylisiin sotakuvauksiin. Goya oli taidemaalari, taidegraafikko ja kaivertaja, ja monet h\xc3\xa4nen kuuluisimmista t\xc3\xb6ist\xc3\xa4\xc3\xa4n ovat etsauksia. Goyalta on s\xc3\xa4ilynyt noin 700 maalausta, tuhat piirrosta ja 300 painokuvaa. Yli puolet Goyan tuotannosta oli muotokuvia, ja elinaikanaan taiteilijan maine perustuikin niihin. Goyan muotokuvien aiheena oli korkea-arvoisia ja maineikkaita espanjalaisia, usein kuningasperheen j\xc3\xa4seni\xc3\xa4._NEWLINE_Goya teki painokuvansa sarjoina, joista merkitt\xc3\xa4vimpi\xc3\xa4 olivat Oikkuja (1797\xe2\x80\x931798), Sodan kauhuja (1810\xe2\x80\x931820), H\xc3\xa4rk\xc3\xa4taistelukohtauksia (1815\xe2\x80\x931816) ja Sananlaskuja (1816\xe2\x80\x931823)._NEWLINE_Uransa alkuaikoina Goyan tyyli oli viel\xc3\xa4 melko tavanomaista. Vuoden 1788 tienoilla h\xc3\xa4n alkoi saada taiteeseensa omaper\xc3\xa4isyytt\xc3\xa4, kun h\xc3\xa4n alkoi k\xc3\xa4ytt\xc3\xa4\xc3\xa4 aiheenaan painajaismaisia olioita ja sekasiki\xc3\xb6it\xc3\xa4 sek\xc3\xa4 arvoituksellisia, sairaalloisia ja julmia n\xc3\xa4kyj\xc3\xa4. Vuodesta 1790 l\xc3\xa4htien Goyan tyyli alkoi muuttua Ranskan vallankumouksen ja pahenevan kuurouden vaikutuksesta. Bordeaux\'n aikana Goya yhdisti ranskalaisia ja italialaisia vaikutteita tyyliins\xc3\xa4 ja erityisesti Giovanni Battista Tiepolo ja Diego Vel\xc3\xa1zquez vaikuttivat h\xc3\xa4neen._NEWLINE_Goya maalasi yleens\xc3\xa4 kankaalle, joskus puulle tai metallille. H\xc3\xa4n k\xc3\xa4ytti siveltimen lis\xc3\xa4ksi toisinaan my\xc3\xb6s muita maalausv\xc3\xa4lineit\xc3\xa4 kuten maalausveist\xc3\xa4.\n_START_SECTION_\nMerkitys\n_START_PARAGRAPH_\nGoyaa pidet\xc3\xa4\xc3\xa4n aikakautensa merkitt\xc3\xa4vimp\xc3\xa4n\xc3\xa4 espanjalaisena taidemaalarina, joka nosti maan taiteen sen kultakautta seuranneesta aallonpohjasta. Elinaikanaan Goyalla oli vain v\xc3\xa4h\xc3\xa4n oppilaita, ja h\xc3\xa4nen suora vaikutuksensa Espanjan taide-el\xc3\xa4m\xc3\xa4\xc3\xa4n oli v\xc3\xa4h\xc3\xa4inen. H\xc3\xa4nen kuoltuaan suurin osa h\xc3\xa4nen tuotannostaan muotokuvia lukuun ottamatta j\xc3\xa4i v\xc3\xa4h\xc3\xa4lle huomiolle. Goya nostettiin uuteen arvoon Ranskassa 1800-luvun puoliv\xc3\xa4liss\xc3\xa4, ja 1900-luvulta alkaen h\xc3\xa4nt\xc3\xa4 on pidetty yhten\xc3\xa4 suurista taidemaalareista. H\xc3\xa4nen mullistavista ja ep\xc3\xa4sovinnaisista teoksistaan ovat ottaneet vaikutteita esimerkiksi ekspressionismi, symbolismi ja surrealismi. Goya oli ensimm\xc3\xa4inen taiteilija joka ty\xc3\xb6sti kauhistuttavia ja outoja aiheita.'